Webshop design - der er moderne og salgsfremmende for din forretning ...\nWebshop design – der fremmer salget\nEt webshop design skal se professionelt ud. Et professionelt design skaber tiltro til dine produkter og din service – og øger sandsynligheden for salg. Vi hjælper dig med at få et webshop design, som både du og dine kunder vil elske.\nVi står klar til at give din webshop et nyt, flot design\nEn moderne onlinebutik ligner ikke det, den gjorde for bare 5 år siden. Internet handelen udgør en stadig stigende del af det samlede forbrug, og webshops er nødt til at udvikle sig for at følge med tiden – også din. Måske har du allerede nogle idéer og tanker til, hvordan en nyt webshop design kan se ud. Vi står klar til at gøre dine idéer til virkelighed. I samarbejde med os er din onlinebutik i gode hænder.\nMed et webshop design fra it-works får du en løsning, der\nfår dine produkter til at tage sig godt ud, så de har større chance for at sælge\ner opdateret og moderne, så den passer til i dag\ngiver dig tid til at fokusere på dine varer og dine kunder\nkommer med fuld support. Du kan kontakte os via telefon og mail\nLad os kontakte dig, så vi kan snakke mere om, hvordan dit webshop design skal se ud.\nWebshop design fasen er et samarbejde mellem dig og os\nVi designer webshoppen i tæt samarbejde med dig, så der ikke opstår ubehagelige overraskelser. Du bliver løbende opdateret, så vi er helt sikre på, at du er tilfreds med det endelige resultat. Hvis du har specielle ønsker til elementer eller funktioner, kan vi anbefale løsninger og sammen finde ud af, hvad der er det bedste for dig. Du kan altid kontakte os via mail og telefon og få en snak om de forskellige muligheder for webshop design.\nEt webshop design, der er let at arbejde i\nUd over at være flot skal din webshop selvfølgelig være til at arbejde i. Det skal være let at oprette produkter, ændre priser, lægge nye billeder op, styre forsendelser og alt det, som er tilbagevendende opgaver i en onlinebutik. Alt dette får du med en webshop løsning fra it works. Du får altså ikke bare et webshop design, men også en løsning, hvor du selv kan lave ændringer med et enkelt klik eller ved at trække med musen. Du behøver altså ikke at være programmør eller it-kyndig for at kunne bruge løsningen.\nEt nyt webshop design skal have fokus på Google og de sociale medier\nMed et godt webshop design kan du fokusere på dit salg og dine kunder. Men blot fordi du har en webshop betyder det selvfølgelig ikke, at folk finder din butik på nettet. Hos it-works tilbyder vi forskellige løsninger til at sikre, at din webshop kan findes på Google og er integreret med Facebook, Pinterest eller et andet af de sociale medier. Dermed er der større chance for, at dine potentielle kunder finder vej til dig.\nDu kan læse mere om, hvad vi tilbyder inden for søgemaskineoptimering her SEO optimering, eller hvordan vi kan promovere din webshop via en Facebook-side.\nFå hjælp til annoncering af din webshop på Google AdWords\nHvis dit nye design og dine produkter skal ses i Google, er det en god idé at annoncere med AdWords. Denne form for annoncering fungerer sådan, at du kun betaler, når der er nogen der klikker på din annonce. Det er dog en god idé, at få hjælp til at opsætte og overvåge annonceringen på Google. På den måde sikrer du dig, at omkostningerne ikke løber løbsk. Du kan læse mere om, hvordan vi kan hjælpe dig med AdWords her: Google AdWords, sådan at dit nye webshop design og dine varer bliver set af mange nye potentielle kunder.\nVi kan også hjælpe dig med at lave en app sammen med dit nye webshop design\nSammen med dit nye webshop design kan vi også lave en app til din webshop. Det giver stor kundeloyalitet at have sin egen app med ens produkter. Det er en god idé, at lave din nye app sammen med dit nye webshop design, hvis du ønsker at designet skal være ens på begge platforme.\nLad os kontakte dig, så vi kan snakke mere om mulighederne for din nye webshop og dit nye webshop design.


Danish (da) : Template “apport” : Maverick (10.10) : Translations : apport package : Ubuntu\nDette er ikke en original %s-pakke\nDu har nogle forældede pakkeversioner installeret. Opgrader venligst de følgende pakker og se om problemet stadig opstår:\nTranslated and reviewed by Joe Hansen on 2009-05-07\nProgrammet brød ned med en programfejl (assert), men fejlmeddelelsen kunne ikke hentes. Apport understøtter ikke rapportering af disse nedbrud.\nTranslated by Mads Lundby on 2009-10-14\nReviewed by Mads Lundby on 2009-10-15\nUndskyld, programmet "%s" lukkede uventet\nTranslated by Jimmy Frydkær Dürr on 2009-05-03\nReviewed by Joe Hansen on 2009-05-07\nRapporten tilhører en pakke, som ikke er installeret.\nDenne problemrapport er beskadiget og kan ikke behandles.\nContributors to this translation: AJenbo, Anders Feder, Aputsiak Niels Janussen, Ask Hjorth Larsen, David Nielsen, Jesper Larsen, Jimmy Frydkær Dürr, Joe Hansen, Mads Lundby, Michael Christensen, scootergrisen.


Britiske Ophir Energy oplever det største kursfald i sin tid på børsen.\nOffentliggjort: 19.03.14 kl. 11:21\nDet britiske olie- og gasselskab Ophir Energy oplever onsdag det største kursfald nogensinde i sin tid som børsnoteret selskab.\nOphir Energy betaler prisen for, at en boring ved Gabon i det vestlige Afrika har vist sig ikke at have kommercielt potentiale for hverken gas eller olie. Det er ikke ligefrem aktionærernes kop te.\nAktien i selskabet falder onsdag formiddag hele 18,4 pct. til 241 pence. Så drastisk et dyk har aktien aldrig taget i de tre et halvt år, den har været i offentlig handel. Samtidig bliver der handlet gevaldigt med Ophir Energys aktier i forhold til det normalt niveau.\nMed kursdykket er Ophir Energy det mest faldende selskab i det brede europæiske Stoxx 600-indeks.\nOliesag om prisfusk svæver i det uvisse


januar 2014 - Artikeldatabasen\nArkiv for januar 2014\n3 gode indretningstips til dig der mangler inspiration\n12. januar 2014 af Kalle\nSavner du lidt inspiration til at indrette din bolig? Kunne du godt bruge et par tips og tricks til at gøre dit hjem mere hyggeligt? I så fald har du god grund til at læse med her. I dette indlæg kan du nemlig få tre gode tips til indretningen. Læs mere herunder. Gå på […]\nHvad er strategi?\n12. januar 2014 af Dan Grevelund\nAlle taler om strategi. Det er moderne at sætte ordet foran næsten alle funktioner og fagdiscipliner. Eksempelvis kan nævnes strategisk personaleledelse, strategisk kompetenceudvikling, strategiske opkøb, strategisk markedsføring og strategisk anvendelse af IT-teknologi. De fleste er enige i, at strategi måske er det vigtigste, man overhovedet kan beskæftige sig med i forbindelse med organisations- og virksomhedsudvikling. […]\nEn gulvafslibning der opfrisker dine gamle og slidte trægulve\n12. januar 2014 af gulvafslibning-gulvafslibning\nHar du et rigtig gammelt trægulv som du synes ikke er bedre værd end at smide ud? Så stop lige en halv. Der nemlig en stor sandsynlighed for at trægulvet er godt nok men at det simpelthen bare er finishen som mangler. Trægulve forfalder med tiden Et trægulv kan blive meget grimt med årerne såfremt […]\nSpændende indretning med spisebordsstole\n10. januar 2014 af Kalle\nEn spisebordsstol er – som navnet antyder – oftest det, man vælger at sætte omkring spisebordet. Ikke, at spisebordsstole som sådan har nogle fællesnævnere, ud over altså, at de egner sig til at sidde på og indtage mad. Der findes et væld af spisebordsstole i et væld af materialer. For ikke at tale om […]\n7. januar 2014 af Oliver\nDet har i rigtig mange år, været populært med army tøj. Både i form af jakker, men også smykker, og andre genstande til ens outfit. Det er en trend som vi ser går igen, og igen. Så derfor ser vi stadig producere som laver noget af det. Det er en rigtig gode måde, at vise […]\n7. januar 2014 af nicotine\nNår en rygere forsøger at skære ned eller holde op med at ryge, manglen på nikotin fører ham/hende til rygestop abstinenssymptomer. Tilbagetrækning kan være både fysisk og psykisk. Fysisk reagerer kroppen på mangel af nikotin. Mentalt er rygeren konfronteret med at opgive en vane, som opfordrer til større ændringer i adfærden. Både de fysiske og […]\nFlere sanktioner og et pole mesterskab i Formel 1 2014\n7. januar 2014 af saveit\nNæste år ændres staffen for forseelser på flere området. For det kan kan straf med antal grid positioner overføres fra et løb til et helt andet løb. For det andet bliver der indført et anderledes pointsystem. Det nye pointsystem kommer til at fungere sådan, at hvis en Formel 1 kører indenfor en periode på 12 måneder […]\nStøy – Mode\n3. januar 2014 af Emily132\n’Støy Munkholm’ er en inspirerende webshop, jeg ofte lader mig inspirer af. Denne hjemmeside har tøj til hver en lejlighed, lige fra hverdagsbrug til fødselsdag til galla. Efter jul, da jeg havde fået julegaven pengene samlet, har jeg været et smut forbi deres webshop for at lade mig inspirere til nye outfit til garderoben. Jeg […]\nHvorfor det ene og ikke det andet\n3. januar 2014 af sskriver\nMange ting skal der tages hensyn til, når det kommer til at vælge at købe det ene eller det andet sted, for det er ikke helt lige meget hvad man vælger. Nogle steder er det bedre service, men så koster det mere, mens andre steder så koster det mindre, men servicen er mindre, så forskelligt […]\nBillige ure på ny webshop\n3. januar 2014 af Sofia Vallentin\nHar du fået en masse julegaver der skal byttes? Eller har du fået penge i julegave, som du ikke ved hvad du skal bruge på. Er du samtidig typen der går op i hvordan du ser ud. Vil du gerne se godt ud, og kunne imponere det modsatte køn? Hvis du kan svare ja til […]\nLyset til bilen bør være i LED pærer!\n3. januar 2014 af KasperLarsen\nAf og til, så skal der skiftes en pære i bilen og det kan man ikke komme uden om. Er det bare lys til bagagerummet, skal man købe en w5w pære og ofte med en T10 fatning, så den passer i. I mange år, så har den virket ved hjælp af glødepære teknologien. Ulempen ved […]\nLægehjælp nær Aalborg\n3. januar 2014 af LarsLarsen123\nDer er mange forskellige grunde til, at man skal til læge. Det kan være alt lige fra en regelmæssig kontrollering blot for at få bekræftet at man ikke fejler noget, til en pludselig opstået irritation, sygdom eller smerte. Heldigvis er der et hav af veluddannede speciallæger i Aalborg, som kan hjælpe dig godt og trygt […]


Fyraftensmøde: Klage- og feedbackmekanismer i nødhjælp\nUdveksling af erfaringer med håndtering af klager og feedback iht. Core Humanitarian Standard (CHS) #5\nKurset er for CISUs medlemmer, der har eller planlægger DERF finansierede indsatser eller nødhjælpsindsatser generelt. Fyraftensmødet henvender sig især til små og mellemstore foreninger, som endnu ikke har en klagemekanisme etableret.\nFormålet med kurset er at forstå, hvordan vi øger vores ansvarlighed overfor de mennesker vi yder nødhjælp til ved at efterleve forpligtelserne 4 og 5 i Core Humanitarian Standard om oprettelse af feedback og klagemekanismer i nødhjælpsindsatser. Formålet er desuden at uddrage læring om praksis gennem deling af hinandens erfaringer med oprettelse og implementering af klage- og feedback mekanismer.\nTid og sted: onsdag den 21. november, kl. 16.30-19.30 i København


Observatoriet viser vej til vinterens stjerner - Observatoriet\nForside » Observatoriet viser vej til vinterens stjerner\nOrion, Lille Hund, Sirius og Capella. Kom og få styr på vinterens stjerner og stjernebilleder, når\nObservatoriet holder åbent i uge 7 og 8. Om dagen er julen endnu ikke forbi, og teleskopet\nkendt fra DRs julekalender, Julestjerner, vil gerne klappes og beundres.\nLige nu er Jorden på det sted i sin bane, hvor den nordlige halvkugle peger væk fra Solen, og\nselvom vintersolhverv og årets korteste dag er passeret forbi, er der stadig mange lange og\nmørke aftener, før foråret kommer retur. Mens nogle skutter sig ved tanken, har andre\nhøjsæson. På Observatoriet i Brorfelde er mørket forudsætningen for dét, det hele handler\nNattemørket på Observatoriet er fredet, og det er en fantastisk ting, for med mørket kommer\nstjernerne. Dét at stå under stjernehimlen og lytte til store fortællinger, som er fortalt i\ngenerationer, om gudernes verden, om krig og kærlighed, er en magisk oplevelse, som alle skal\nsiger kommunikationsmedarbejder ved Observatoriet, Sarah Sohl.\nVinterhalvårets himmel gemmer på mange stjernebilleder. Hvis man altså ved, hvordan man\nfinder dem. Astronomisk naturvejleder ved Observatoriet, Thomas Juel Johansen giver et fif:\nOrions bælte er et godt sted at starte. Følger man retningen fra den yderste stjerne i bæltet\nskråt nedad, finder man himlens klareste stjerne, Sirius, i Store Hund. Følger man retningen\nopad til højre, finder man en gruppe stjerner, der danner et stort væltet ’V’. Det er Tyren. Og\nTyren viser vej til syvstjernen. Og sådan kan man blive ved. Vi giver masser af vejvisningshjælp i\nOm dagen er julen endnu ikke forbi, og Sus og Bobs teleskop fra DRs julekalender, Julestjerner\nvises frem på rundvisninger i tidsrummet 11.00-18.00. Man kan derudover lave sit eget\nstjernekort, røre en meteorit og bl.a. opleve udstillingen, Rundt om Månen, der zoomer ind på\nmenneskets tidligere og kommende måne-missioner. Gå også en tur i himmellabyrinten.\nObservatoriets stjernetime kan opleves hver aften i vinterferien i uge 7 og uge 8 kl. 18.00-\n19.00. Man er velkommen til kun at komme til dette programpunkt. Dagens øvrige program\nlukker kl. 18.00, så alle får mulighed for at være med til stjernetime.\nBørn i alderen 0-3 år kommer gratis ind på Observatoriet


⇒ Køb Figur Metal Ugle – 325 kr.\nFigur Metal Ugle\nUgle i metal og messing. 22×22 cm. (Læs mere)\nNavn: Figur Metal Ugle\nKategori: Boligindretning > Figurer og pynt til hjemmet\nAdskillige online firmaer tildeler nu alverdens leveringsmetoder. En af de mest populære er i dag pakkeshops, hvor du kan afhente de nyindkøbte varer lige når det passer dig. Fragtmuligheden er jo i høj grad uproblematisk, og ofte ligeledes den prisbilligste leveringsløsning ved køb af Figur Metal Ugle.\nDu kunne ligeledes vælge at vælge levering til din privatbolig eller til når du er på job. Leveringsmetoden er af og til lidt mere omkostningsfuld, men endda temmelig ligetil. Den billigste fragtform vil dog utvivlsomt være at hente ordren selv, som dog betinges af at du befinder dig i kort afstand af online webshoppens lager.\nLeveringstidspunktet på Boligindretning > Figurer og pynt til hjemmet er jo vældig essentiel om vi absolut skal bruge produkterne omgående, og derfor er det utvivlsomt essentielt at du studerer den forventede leveringstid ved det relevante produkt.\nFlere internet forhandlere byder på muligheden for dag-til-dag levering på mange af butikkens varer, eksempelvis Figur Metal Ugle, som imidlertid er regnet ud fra at ordren lægges forud for et angivent tidspunkt, så de har en chance for at nå at få pakken ud af døren inden de lageransatte har fri.\nNogle få e-forretninger i Danmark sikrer fragtfri levering, men ofte under forudsætning af at der erhverves for et fastsat beløb. Alternativt skulle du foretrække den mest betalelige fragtform, som gerne – om man opholder sig nær Vejle, Thisted eller Fredensborg – er at få leveret din ordre til et udleveringssted.\nDet er efterhånden særdeles hensigtsmæssigt for folk at sammenligne priser (via fx PriceRunner) på flere forhandlere på nettet, og til tak har adskillige online selskaber ikke kunne slippe for at nedskære salgspriserne på deres produkter – til babyer og børn, lige så vel som til damer og herrer – kolossalt, og endda nogle gange garantere levering uden betaling.\nDerfor kan det til hver en tid vise sig smart at besigtige forskellige online forretninger efter tilbud på Figur Metal Ugle forinden du færdiggør din shopping, så du er tryg ved at skaffe sig den laveste pris.\nMan skal imidlertid være omhyggelig med, at når en online forretning udbyder bedst i test varer til salg for en pris som er ufattelig billig, bør det undertiden være et bevis på en falsk internet virksomhed. Køb med kort er dog omfavnet af Indsigelsesordningen, hvilket forsvarer os imod uærlige online forretninger.\nVi tilråder kortbetalinger eller betalinger med mobilen. Som alternativ kunne du overveje en afdragsordning fra for eksempel ViaBill, hvis du ser en fordel i at afdrage betalingen ude i fremtiden.\nForud for at nogen handler i en shop bør de i virkeligheden gennemse webshoppens vilkår, dog er det gerne ikke videre interessant.\nEn anden valgmulighed kunne være at finde ud af om e-forretningen er medlem af e-mærke ordningen, fordi det almindeligvis er en sikkerhed for at e-forretningen tilslutter sig de danske love, samt at online forretningen løbende kigges til af fagfolk der har den nødvendige knowhow om lovene på området. Det er en rigtig god mulighed for assistance, såfremt du får besvær i forbindelse med dit køb.\nEndvidere går vi ind for at kunden er klar over de væsentligste betingelser der kan spille ind i forbindelse med købet, som fx den byttepolitik internet firmaet tilbyder. Derfor er det i øvrigt vigtigt, at man når som helst bevarer ens e-mail kvittering, således man altid kan bevidne sin bestilling af Figur Metal Ugle, uafhængig om man skal shoppe til en pige eller dreng.\nTrustpilot medfører stort set gode genveje til at se nærmere på forskellige tidligere konsumenters observationer og på grund af dette foreslår vi, at du undersøger e-butikkens anmeldelser af Figur Metal Ugle forud for at du køber.\nFacebook fremskaffer også i højeste grad gode løsninger til at få en idé om netshoppens kundefokus. Desuden er der endda e-handler hvor folk kan formulere en vurdering af deres købsoplevelse, som på samme måde kan tages i brug til at afveje kundernes tilfredshed.\nVores hjemmeside finansieres af reklameindtægter. Vi har et fast samarbejde med adskillige shops på nettet i form af at vi fremviser virksomhedernes varer, og indkasserer provision om en af de besøgende på vores side realiserer et indkøb.\nOrientering omkring produkter og internet shops vedligeholdes nu og da, men vi kan ikke garantere imod korrektioner der muligvis er udført efter at vi senest opdaterede de anvendte informationer.


Betalingsløsninger, som passer dig og din virksomhed\nHos Express Bank lever og ånder vi for detailhandlen\nTilbyd dine kunder alternative betalingsmuligheder med Express Banks digitale finansieringsløsninger.\nMed Express Bank som partner kan dine kunder låne penge til betaling for varen, de køber hos dig, uden afbrudt købsproces. Og vi afregner varekøbet til din forretning dag til dag.\nKunder uden kontanter kan handle her og nu.\nMersalg og større konvertering\nSalg af dyrere modeller eller tilbehør til først valgte vare. Øget basketsize.\nUnderstøtter og øger succesen af målrettede kampagner.\nFor en uforpligtende samtale omkring alle mulighederne ved finansiering\nHvorfor samarbejde med Express Bank?\nVi har opbygget en solid erfaring på området, igennem en lang årrække\nsom samarbejdspartner med mange forskellige typer af forretninger. Bl.a. kan vi tilbyde:\nVi følger konstant med udviklingen og altid i tæt samarbejde med vores partnere. Vi er stærke på e-Commerce og tablet løsninger. Vi har én af markedets bedste og hurtigste online løsninger. Vi sparer din sælger for tid og giver svar på en ansøgning inden for få minutter samtidig med, at vi sikre en kvalificeret vurdering af ansøgningen.\nVi har udviklet Danmarks stærkeste finansieringskoncept til butikker og webshops for at øge salget i virksomheden.\nVi tilbyder et stærkt og kompetent nordisk team, der arbejder på tværs af grænser. Vi står til rådighed for vores samarbejdspartnere og bistå altid med support og sparring inden for salg, marketing samt juridiske spørgsmål omkring finansiering.\nVi har en bred vifte af finansieringsprodukter og leverer standardløsninger og skræddersyet løsninger: single-branded /co-branded, revolverende kreditter (med/uden kort), forsikringer, gavekort, loyalitetsprogrammer og marketingydelser.\nVi har mere end 30 års erfaring og opererer i dag i Danmark, Norge og Sverige. Vi er en del af den internationale bankkoncern, BNP Paribas Personal Finance, der er repræsenteret i mere end 30 lande.\nMere end 30 år på det danske marked\nI mere end 30 år har vi tilbudt forhandlere i detailhandlen finansiering af varekøb til deres kunder. I dag samarbejder vi med flere end 2.000 forhandlere – heriblandt mange førende varehuse og butikker. Hvert år behandler vi mere end 400.000 låneansøgninger, hvilket gør os blandt de førende udbydere af lån til private på det danske marked.\nExpress Bank blev etableret i 1987 under navnet HandelsFinans som resultat af et samarbejde mellem Handelsbanken og Dansk Supermarked – og har derfor, historisk set, altid haft en tæt forankring i detailhandlen. Siden da, skiftede vi navn til Express Bank, fik banklicens og indtrådte på det norske marked. Vi har i dag hovedkontor i Taastrup og huser 185 dygtige medarbejdere.\nExpress Bank er i dag en del af en større international koncern, BNP Paribas – Personal Finance. BNP Paribas – Personal Finance er repræsenteret i mere end 30 lande, beskæftiger 19.500 medarbejdere og håndterer cirka 27 millioner kunder.\nSom samarbejdspartner i Express Bank kan du få adgang til vores forhandlerportal. Her kan du bl.a. se og bestille materialer til din forretning, downloade link til ansøgningsskemaet og bestille rudekuverter. Det kræver log-in og password fra Express Bank for at logge på.\nLog på forhandlershoppen


Frederiksværk dyrehospital tilbyder ultralydsscanning\nBillederne som scanneren danner er ikke som et foto, men består af et sort/hvid og et lidt grynet billede. Det kræver en del øvelse at kunne aflæse samt vurdere billedet korrekt.\nVi kan på Frederiksværk Dyrehospital udføre langt de fleste typer ultralydscanninger ved Dyrlæge Sandra Vind, der er efteruddannet i dette. Scanningen kan bruges til diagnostik af en lang række lidelser fx. livmoderbetændelse, cancer, mave-tarm lidelser, leverlidelser, nyrelidelser, urinvejsproblemer m.m. Det er non-invasivt og altså ikke til gene for dyret, samt hurtigt og med umiddelbart svar.\nVed hjælp af ultralyd kan man også måle blodets bevægelse, dette er af stor betydning ved især hjertelidelser. Dyrehospitalet samarbejder i den forbindelse med dyrlæge Ulrik Westrup som er ekspert i at foretage hjertescanninger.\nSåfremt ens kæledyr bliver indstillet til en hjertescanning vil det foregå i Ulriks mobile klinik som bliver kørt til Frederiksværk Dyrehospital. Det er således ikke vores dyrlæger der varetager selve hjertescanningen.\nUltralydsscanning kan også benyttes i forbindelse med drægtighed og kan anvendes på et tidligere stadie end røntgen. Dette bruger man primært til at bekræfte drægtigheden og tjekke hjerteslag hos hvalpene/killingerne. Der er dog langt større usikkerhed behæftet hermed, når det gælder anslåelse af fostrenes antal.\nUnder scanningen vil dyret typisk stå op eller være placeret i rygleje på et særligt bord og der vil blive påført gel på dyrets mave. Gelen sikrer at der ingen luft er mellem hud og scanningsprobe, og pelsen i området bliver af samme grund barberet af. Dette er vigtigt da en øverførsel af billedet til skærmen ellers ikke ville være mulig.


Høeg-Hansen consult ERFA-netværk VIRKSOMHEDSLEDELSE -\nHvorfor deltage i HHC netværket VIRKSOMHEDSLEDELSE?\nHHC er en niche-virksomhed, som har arbejdet med professionel vidensdeling i netværk – gennem mere end 20 år. Vi stiler ikke mod storproduktion af netværk, men mod få og velfungerende netværk, hvor hver enkelt deltager reelt bliver en vigtig del af en helhed.\nFokus har de faglige og ledelsesmæssige temaer, men vi arbejder for, at det sociale miljø i netværket er noget deltagerne kommer til at sætte stor pris på, og det mener vi er lykkedes, for den gennemsnitlige tilknytning til netværkene er høj – mellem 8-9 år – for de deltagere, vi betjener i dag.\nTopledelse kræver perspektiv\nNår man er en engageret topleder, vil tiden som knaphedsfaktor være en konstant ledsager – og udfordrer! Som topleder har du fået dit job, fordi du er fagligt kompetent, og fordi du trækker opgaver til dig, der bliver løst. Men hvordan får du tid til at vedligeholde dit faglige niveau og din rolle som topleder?\nHHC ERFA-netværket er et fortræffeligt instrument og en effektiv vej til faglig ajourføring inden for hele spektret af ledelses- og fagdiscipliner, som toplederen må have indsigt i og træffe beslutninger om. Her får du også inspiration til løsningen af dine aktuelle, konkrete problemstillinger.\nDeltagerudsagnene beskriver fint netværket:\n”Som topleder SKAL man have ekstern konstruktiv sparring og inspiration – og det får jeg i dette netværk” Adm.direktør\n”Selv efter mere end 7 år i netværket oplever jeg hele tiden fornyet energi og interessante input. Det er meget givende at have langvarige relationer, hvor du kan få kompetent og fortrolig sparring” Adm.direktør\n”Intimt” netværk med megen energi og inspiration. Her har du tætte og nære livlinier, som du kan betro dig til og have konstruktive og ”rigtige” interessante dialoger med” Adm.direktør\n”Overraskende åben dialog i netværket” Adm.direktør\n”Der er rigtig god aktivitet på møderne, deltagerne har noget at byde ind med og tør byde ind …..” Adm.direktør\n”Set over tid er jeg meget tilfreds. Tit emner, jeg ikke har tid til at dyrke i min dagligdag” CFO\n”Jeg har deltaget i flere netværk, men dette er klart det mest berigende. Dels har vi nogle meget spændende indlægsholdere, der tilfører mig ny faglig viden. Dels oplever jeg en åbenhed blandt ligestillede topledere, der giver værdifuld sparring og inspiration.” Partner, direktør\n”Mangfoldigheden blandt netværkets medlemmer og de virksomheder, vi kommer fra, sikrer både engagement, spændende diskussioner og ny viden” Vicedirektør\n”Jeg har haft gode muligheder for at hente inspiration på tværs af private og offentlige virksomheder. Vi har jo de samme ledelsesmæssige udfordringer” Direktør\n”Jeg har travlt i hverdagen, og VL-netværket tager tid. Men deltagerne i dette netværk styrker mig i hverdagen, og netop derfor tager jeg mig tid til det” Direktør\nEr du interesseret i at høre mere, glæder vi os til at høre fra dig på telefon 4030 2834 eller mail 3h@hhc.dk\ntelefon +45 4030 2834


Vækkelsesforkyndelsens indhold | Nyt Liv\nNæste indlæg: Vækkelsesforkyndelsens frugt og modstandForrige indlæg: Forkynderen og Guds ord\nOm vækkelsesforkyndelsen som kald til opgør med synden, afsløring af syndefordærvet og forkyndelsen af Guds vrede og dom.\nVækkelse (Del 3)\nI det Gamle Testamente bruges der et bemærkelsesværdigt ord om budskabet hos de profeter, der skulle kalde folket til omvendelse. På hebraisk bruges ordet ”massa”. Den grundlæggende betydning af dette ord er ”byrde”. I denne sammenhæng betyder det på én og samme tid ”byrde” og ”budskab”. På den måde bliver det klart, at profetens byrde er profetens budskab.\nI den autoriserede danske oversættelse er ordet gengivet med lidt forskellige ord, for eksempel i Hab 1,1: ”Det udsagn, Habakkuk modtog i et syn” (Hab 1,1); og i Mal 1,1: ”Et profetudsagn. Herrens ord til Israel ved Malakias” (Mal 1,1).\nI begge tilfælde er det ordet ”massa”, der står i grundteksten. Når de første modtagere hørte dette ord, forstod de, at det budskab, de nu skulle høre fra profeten, var en byrde at lægge røst til.\nDe falske profeter havde det anderledes. Deres budskab var ingen “massa“. Det var let at bære på og let at holde frem. Men for de sande profeter var forkyndelsen en tung opgave.\nDa Elias indsætter Elisa som sin efterfølger som profet, siger han spontant: ”Hvad er det ikke, jeg har gjort ved dig!” (1 Kong 19,20).\n”Massa” bruges ikke om alle dele af det profetiske budskab i det Gamle Testamente. Det bruges specifikt om kaldet til omvendelse. Dette kald var tungt at gå med. Det var det dengang, og det er det i dag.\nHvad er det, som må siges i omvendelsesforkyndelsen, og som gør denne forkyndelse så byrdefuld? Jeg vil nævne tre ting.\n1) Kaldet til opgør med synd\nDet ligger i vor natur af forsvare vores synd. Der går ikke mange sekunder, fra vi falder i synd, til vi i vores tanke og sind begynder at forsvare og undskylde os selv. Det kommer indefra, og vi møder det hos de første mennesker straks efter syndefaldet (1 Mos 3,8-13).\nI vore hjerter har Gud nedlagt sin lov, og derfor ved vi grundlæggende, hvad der er ret og galt, ondt og godt (Rom 2,14-15).\nDerfor får vi også spontant dårlig samvittighed, når vi handler galt. Men vores kødelige og syndige natur tilskynder og driver os indefra til at modsige samvittigheden, forsvare os selv og undskylde synden. På den måde leder kødet os mod døden (Rom 8,6).\nOverlades vi til os selv, vil vi gradvist finde os mere og mere til rette med de synder, som vi i udgangspunktet havde dårlig samvittighed ved. Til sidst kan vi leve helt ubekymret i dem. Vi kan tilmed forene et liv i synd med tilbedelse af Gud, og vi kan have en følelse af, at det går fint i spænd sammen. Vi kan takke for, at vi hører Gud til – og samtidig være under hans evige dom.\nPå kong Josias’ tid var der en velfungerende tempeltjeneste ved Herrens tempel i Jerusalem, og flere gange om året drog folket op til Jerusalem for at fejre højtid. Det var festligt og højtideligt. Man mødtes med venner og familie, og med ærbødighed trådte man ind i templet. Kvinderne måtte ikke gå længere end til kvindernes forgård, men fædrene og de store sønner kunne gå ind i den næste forgård, hvor slagtningen fandt sted. Her bragte de ofre til Herren, Israels Gud, far og søn sammen.\nOg så ofrede de samtidig til Baal ved hans alter og til Astarte ved den store Astartepæl. Efter ofringen gik faderen ind til en kvindelig skøge og sønnen ind til en mandlig skøge. Da de var færdige der, samledes de igen med resten af familien i kvindernes forgård. Her stod de så, hele familien, neden for den store trappe, og så på, mens det mægtige kor af levittiske sangere tog opstilling.\nOg så var der lovsang. Der var fantastisk, intens og opløftende lovsang. De mærkede virkelig, at de blev revet med af lovsangen, og de havde en stærk oplevelse af at være Gud nær. De sang med i takkesangen for, at de var Guds eget folk og var under hans nåde og velsignelse. Den store lovsangssamling var højdepunktet.\nDagen efter drog de hjemad med en oplevelse af at være åndeligt fornyede. De havde virkelig været Gud nær. De glædede sig allerede til den næste store højtid i Jerusalem.\nSå en dag er der en mand, der finder en gammel bog i templet. Den er støvet og har ikke været læst i lang tid. Bogen bliver bragt til kong Josias, og han får den læst op. I det øjeblik, Josias hører ordene fra Mosebøgerne, sættes der skel i Josias’ liv og i Israels liv. Bogens ord afslører en rystende virkelighed: Folket er inde under Guds vrede og dom, og de har ingen anelse om det! De er fuldstændig ubekymrede. De er overbeviste om, at de har det godt med Gud. De hører jo til Guds folk, de har ikke forkastet Gud, de vil gerne takke og prise ham. Hvad mere kan Gud ønske?\nOrdet åbenbarer virkeligheden. Det vækker Josias, så han vågner af sine drømmeforestillinger og ser, hvordan han og folket i virkeligheden har det med Gud.\nJosias sender bud til en kvinde, der lever med Gud, og spørger, om det virkelig forholder sig så forfærdeligt, som Bogen siger. Hun bekræfter det: Folket er under Guds vrede og dom, og dommen vil komme (2 Kong 22-23).\nBorte fra Guds ords lys er der ingen grænser for, hvilke synder vi kan forsvare og leve roligt i. Forkynderens byrde er at afsløre synden som synd og at kalde mennesker til omvendelse og frelse, mens tid er.\nHvilke synder er vi i særlig grad fristede til at forsvare i dag?\nNår jeg stiller dette spørgsmål til eleverne på vores bibelskole, nævner de ofte samliv før ægteskabet. Som en af dem sagde: ”I vores ungdomskreds ønsker vi jo folk tillykke, når de flytter sammen.”\nHvad siger Guds ord om denne levemåde? Guds ord er rystende klart: at leve seksuelt sammen med en, man ikke er gift med, det er utugt, og utugtige kan ikke blive frelst (1 Kor 6,9-10; 7,2).\nDet er ikke et spørgsmål om mere eller mindre frisindede kristne. Det er spørgsmål om frelse og fortabelse. Det siger Bogen.\nMåske er det bagtalelse og bitterhed i forhold til vores næste, eller forkastelse af de dele af Guds ord, som vi har det svært med. Uanset så vidner Bibelen om, at disse synder er uforenelige med troens liv og den evige frelse. Bogen er forfærdende klar i sin tale om disse ting (Jer 6,27-30; Hebr 12,15; Es 5,24).\nDette blad modtages af mange, som hører til den mest konservative del af Guds folk. Vi er naturligt tilbøjelige til at tænke, at vi generelt set er ude over de synder, som andre slås med. Men hvorfor skulle vi være det? Bagtalelse, bitterhed, og sortering i Guds ord. Det ligger i vores natur lige så meget som hos andre mennesker. Ve os, om vi tror noget andet. Det er selvbedrag. I os selv, i vores gamle natur, er vi helt igennem som andre mennesker. ”Derfor skal den, som tror, at han står, se til, at han ikke falder” (1 Kor 10,12).\nI tillæg til de fristelser, som andre oplever, fristes vi så i særlig grad til selvretfærdighed, partisind, uforsonlighed og ubarmhjertig domfældelse over andre. Beder du Gud om at afsløre disse synder hos dig selv, og beder du om tilgivelse for dem? Beder du Gud om et sandt syn på dig selv som en tomhændet og æreløs synder på den nederste plads – med Jesus som din eneste ære? Eller er denne plads blevet fremmed for dig?\nDu ser med bekymring og skuffelse på andre kristne, som du oplever fjerner sig fra Guds klare ord. Men beder du for dem? Beder du Gud om at forny dig i kærlighed til dem, i omsorg for dem og i nød for deres frelse? Eller lukker du dit hjerte for dem? Gud elsker dem lige så højt, som han elsker dig. Han brænder for deres frelse, og hans kærlighed er udgydt i dit hjerte ved Helligånden (Rom 5,5). Kvæl den ikke! Bekend din synd, og bed Gud om nåde til at være redskab for hans kærlighed.\nDette er forkynderens byrde. At tale om den synd, som vi ikke vil høre om. At kalde os til omvendelse fra den synd, som vi ønsker at forsvare.\n2) Afsløring af syndefordærvet\nSynden går dybere end den konkrete synd. Arvesynden er et fordærv, en råddenskab i hjertet. Når noget er råddent, så ødelægger det alt, hvad det kommer i berøring med. Sådan er det med hjertets synd. Den berører alt, hvad vi gør, og den medfører, at vi ikke kan gøre noget som helst, som er helt igennem rent og godt: ”Alle er fordærvede, ingen gør godt, ikke en eneste” (Rom 3,12).\nIfølge Bibelen udgår livet fra hjertet, som frugten udgår fra træet. Når træet er dårligt, bliver frugten dårlig. Når hjertet er ondt, bliver livet ondt. Det er sådan, Jesus taler om os: ”Tag et træ: Enten er det godt, og så er dets frugt god, eller det er dårligt, og så er dets frugt dårlig. For et træ kendes på frugten. Øgleyngel, hvordan skulle I, som er onde, kunne sige noget godt? For hvad hjertet er fuldt af, løber munden over med” (Matt 12,33-24).\nJesus er ikke blind for, at vi kan gøre meget godt på det menneskelige plan til gavn og glæde for andre: ”I, som er onde, kan give jeres børn gode gaver” (Matt 7,11). Men det ændrer ikke ved, at vi er onde i hjertet, og når Gud ser på os og vurderer os, så ser han på hjertet: ”Mennesker ser på det, de har for deres øjne. Men Herren ser på hjertet” (1 Sam 16,7).\nForkynderens kald er med sine ord at afsløre hjertets dybe fordærv og gøre det klart, at det blander sig i alt i vort liv. Ingen bøn er bedt uden syndige bagtanker. Intet vidnesbyrd er blevet aflagt uden berøring af hjertets synd: ”Her i denne verden er synden med i alt.”\nHvorfor skal vi høre det? Det skal vi for at se sandheden om os selv. Målet er ikke, at vi skal opleve nogle bestemte følelser af skuffelse, sorg og smerte over os selv. Det kan følge med, men det er ikke målet. Målet er, at vi skal se og forstå sandheden om os selv. For intet andet end sandheden kan gøre os frie (Joh 8,32).\nDet loviske sind\nDet ligger i vores natur at tænke lovisk. Af os selv tænker vi, at målet med vores kristendom må være, at vi skal lykkes. Vi skal klare at blive helhjertede, brændende og tjenende disciple. Indefra er det dette, vi stræber efter, og vores forventning er, at forkyndelsen skal hjælpe os med det.\nDet skorter ikke på forkyndelse, som gerne vil hjælpe os med dette projekt. Der er få temaer, som fylder så meget i forkyndelsen navnlig til unge i dag som ”discipelskab”. Og meget af det, som siges, handler netop om, hvordan kan vi nå frem til at opleve os selv som radikale og helhjertede disciple på højeste niveau: varme, kærlige, selvhengivende og selvopofrende.\nUmiddelbart er det svært ikke at have sympati for disse ønsker og idealer. De kan ved første øjekast se ud til at repræsentere en positiv modpol til den selvcentrerede kultur, som præger vores tid. Der er heller ikke tvivl om, at der udrettes meget godt på det menneskelige plan i bestræbelsen på at blive gode og radikale disciple. Men bag det hele og under det hele der en dybt selvcentreret drivkraft: det loviske og selvcentrerede sind, som vil finde min trøst, ære og herlighed som kristen i mig selv.\nDet loviske sind holder os bundne under loven, hvor vi ser på os selv og vurderer alt ud fra os selv, og værst af alt: Det loviske sind får os til at basere vores tro, frelse og evige liv på os selv. Lader vi os lede af det loviske sind, så ender vi under Guds dom.\nJesus fortæller en lignelse om to mænd, som går op i templet. Den ene er en farisæer og den anden en tolder. Jesus gengiver farisæerens bøn: ”Gud, jeg takker dig, fordi jeg ikke er som andre mennesker, røvere, uretfærdige, ægteskabsbrydere, eller som tolderen dér. Jeg faster to gange om ugen og giver tiende af hele min indtægt” (Luk 18,12).\nHvad er det mest bemærkelsesværdige ved denne bøn? Jeg synes, det er tankevækkende, at det slet ikke er nogen bøn. Farisæeren har intet at bede om, for alt er nu med ham, som det skal være. Han har nået målet: Han er blevet helt, som han skal være. Han har fulgt sit loviske sind, og han er nået til endemålet.\nMen han er under Guds dom!\nNår et nyt elevhold begynder på vores bibelskole, tager jeg ofte lignelsen om farisæeren og tolderen frem. For den sætter klare ord på det, som er målet for mange elever. De kommer til bibelskolen i håb om, at det nu endelig skal lykkes for dem at få kristenlivet til at hænge sammen – med bøn, trosglæde, varme, bibellæsning og vidnesbyrd. Kan man ønske sig noget bedre efter fem eller ti måneder på en bibelskole end at kunne stå frem og takke Gud for, at alt nu endelig er, som det skal være – som farisæeren gjorde det?\nIfølge det loviske sind er dette målet med kristenlivet. Men Gud har et andet mål for øje, et velsignet mål. Han vil føre os til Jesus og gøre ham stor for os som vores frelser. Gud vil give os al vores trøst, rigdom og fred i Jesus alene. Det er frihed!\nNår Gud vil føre os til frihed i troen på Jesus, så tager han fat med lovens ord. Gud lader loven lyse ind i vore tanker, hjerter og sind. Gud viser os, at der bag de varmeste bønner, de mest brændende vidnesbyrd og den bedste handling altid er synd. Han viser os, at vor ydre kristendom ligesom farisæernes fromhed kun er en skal over en indre grav af urenhed, begær, ugudelighed, kulde og sel-viskhed (Matt 23,27-28).\nDet er sandheden om mig, som skriver dette, og det er sandheden om dig, som læser det. Det er sandheden om alle mennesker:\n”Der er ingen forskel; for alle har syndet og har mistet herligheden fra Gud” (Rom 3,22-23).\nI Guds øjne er vi alle ens, for det er vi i vore hjerter. Det ser Gud, og han ser det altid! Også når det er skjult for os eller glemt af os. Gud ser altid, at synden er med i alt i mit liv.\n”Enhver god gerning er synd.” Sådan kunne Luther formulere det. Men han gjorde det på bibelsk grund. For netop sådan talte Paulus om sin egen fromhed og sine gode gerninger.\nDa Paulus kom til Ordets lys, blev det klart for ham, at det, som han tidligere havde regnet med som fortrin, der talte på hans plusregnskab, det var i virkeligheden synder, der talte på hans minusregnskab.\nJa, alt i hans liv talte minus, og der stod reelt kun én ting tilbage, som kunne tælle og gælde for ham i forhold til Gud: Jesus alene!\nDa dette blev klart for Paulus, smed han al sin egen godhed og fromhed fra sig og greb om Jesus som sin eneste trøst, rigdom og herlighed. Da havde Gud nået sit mål med Paulus. Da havde Paulus ikke mere at sige om sig selv, men da havde han et vidunderligt vidnesbyrd om Jesus, hans herlighed og retfærdighed, hans én gang for alle fuldbragte frelse:\n”Hvad jeg havde af fortjeneste, det regner jeg nu på grund af Kristus for tab. Ja, jeg regner så vist alt for tab på grund af det langt større at kende Kristus Jesus, min Herre. På grund af ham har jeg tabt det alt sammen, og jeg regner det for skarn, for at jeg kan vinde Kristus og findes i ham, ikke med min egen retfærdighed, den fra loven, men ved den, der fås ved troen på Kristus, retfærdigheden fra Gud grundet på troen” (Fil 3,7-9).\n”Troen har kun én hånd.” Sådan lyder en gammel sjælesørgerisk vejledning. Vi kan ikke holde fast ved vor egen kristendom og Kristus på samme tid. Når det gælder vort forhold til Gud og frelsen, må vi vælge. Guds endemål med loven er at få os til at kaste vor egen kristendom fra os, så vi kan gribe Jesus og regne med ham alene.\nJesus alene – det er den eneste frelsegrund, som holder i liv, død og evighed. Det er evangeliets velsignede trøst, og det er kilden til tro, liv, frihed og fred i kristenlivet. I mit forhold til Gud og frelsen gælder det: Jeg tæller 0%, og Jesus tæller 100%: ”Selv er jeg intet, Jesus mit alt!” Og det er virkeligheden fra A til Å i mit kristenliv. Aldrig kommer den dag, hvor Gud kommer til mig og kræver et tillæg til Jesus. Jeg frelses fra først til sidst med tomme hænder ved Jesus alene.\nDet er denne frihed, Gud vil lede mig til, når han med lovens ord afslører hjertets fordærv. Og det underlige er, at når denne evangeliets frihed får plads i mit hjerte, så driver den mig indefra til at ville tjene Gud og min næste med hele mit liv. Ikke for at opnå en radikal og helhjertet kristendom i mig selv. Men fordi jeg altid, her og nu og altid, har en fuldkommen kristendom i Kristus.\nMålet for Gud er at føre os til sand omvendelse. Men den sande omvendelse er i bund og grund, at jeg vender mig fra at tro på mig selv til at tro på Jesus alene. Alle mennesker tror, men ud fra vores natur tror vi på os selv. Vi regner med, at det, som skal hjælpe og gavne os over for Gud på dommens dag, det skal komme fra os selv. Det fortæller vores loviske sind os, og det bliver vores eget sind ved med at fortælle os livet ud. Det er kun Guds Ånd, som ved lovens dom og evangeliets trøst kan få os til at opgive troen på os selv og få os til at tro på Jesus alene.\nEn sand omvendelsesforkyndelse må have dette for øje og må tjene til dette: at vi mister troen på os selv og på alt vort eget og vendes til at tro på Jesus og hans fuldbragte frelse alene.\nMartin Luther blev frelst, da Guds eget ord i lov og evangelium gjorde netop denne gerning i ham. På den baggrund blev det en hjertesag for ham, at Guds ord blev forkyndt ret i lov og evangelium. Kun derved kunne mennesker blive ført til frelse og frihed ved tro på Jesus alene.\nOm lovens gerning og den sande omvendelse skriver Luther:\n”Lovens egentlige gerning er at åbenbare arvesynden med dens frugter og vise mennesket, hvor dybt falden og bundløs og fuldstændig fordærvet hans natur er. Sådan begynder den sande omvendelse, at mennesket må høre den dom: Der er slet intet godt hos jer, hvad enten I er åbenbare syndere, eller I anser jer selv for hellige. Hertil føjer det Nye Testamente straks nådens trøsterige forjættelse ved evangeliet, som skal tros: ’Omvend jer og tro evangeliet’ (Mark 1,15).”\n”Den sande omvendelse er ikke stykkevis, ej heller er den usikker. For den diskuterer ikke, hvad der er synd, og hvad der ikke er synd, men sammenfatter det hele i en hob og siger: Det er alt sammen ikke andet end synd hos os. Hvorfor skulle vi så søge at skelne og gøre forskel? Derfor bliver angeren heller ikke usikker. For der bliver intet tilbage, hvormed vi kan betale for vor synd. Vi må afgjort og fuldstændig opgive at håbe på alt det, vi selv er, tænker, taler og gør. Så kan det da heller ikke være usikkert, hvad vi skal gøre fyldest med i forhold til den skade, vi har gjort. For det kan jo ikke ske ved noget af det, vi selv gør – det er usikkert og syndsbesmittet. Det må ske alene ved det uskyldige Guds lams lidelse og blod. Han bar verdens synder.”\n”Kun ved trøstigt at opgive håbet om dig selv vil du finde fred, nemlig i Jesu sår1.”\nDen bibeltro, lutherske præst Oscar Hjort sammenfatter i bogen Jesus alene, hvad der er omvendelsens indhold: ”Omvendelse sker hos et menneske, når Guds ords lys får ham til at fortvivle på sig selv og søge hen til Kristus i tro. Hvor dette bliver virkelighed, er et menneske omvendt til Kristus2.”\nHermed er det også sagt, hvad der er forkynderens byrde: at forkynde det ord, som får mennesket til at fortvivle over sig selv og viser dem, at alt hos dem selv er synd. Dette ord vil det loviske sind altid reagere mod. Men det er alene ved dette ord, at vi kan føres til frelse og åndelig frihed ved troen på Jesus alene.\n3) Guds vrede og dom\nHvilket skrift i Bibelen forkynder evangeliet klarest, stærkest og mest befriende? Mon ikke de fleste bibellæsere vil være enige om at svare: Romerbrevet. I dette brev skinner evangeliets sol klart, varmt og stærkt fra ende til anden.\nRomerbrevet forkynder så velsignet enkelt og trøstende, at vi er frelst uforskyldt og ufortjent ved forløsningen i Kristus Jesus. Han har én gang for alle sonet al vor synd. Han har én gang for alle opfyldt alle lovens bud for os.\nDerfor er frelsen virkelig fuldbragt for os, præcis som vi er og har det, og vi kan få lov til blot at takke for det og hvile i Jesu gerning for os.\nHele den første halvdel af Romerbrevet handler om frelsen i Jesus, og målet er at prædike denne frelse for os til tro, fred og frimodighed.\nPå denne baggrund er det tankevækkende at se, hvordan Paulus begynder sit brev. Efter indledningsordene i kap. 1,1-17 tager Paulus fat på sit hovedanliggende, og da begynder han med disse ord: ”Guds vrede åbenbares fra himlen over al ugudelighed og uretfærdighed hos mennesker, der undertrykker sandheden med uretfærdighed” (1,18).\nGuds vrede! Hvorfor begynder Paulus med at tale om den? Går det ikke stik imod hans hensigt? Hvis han gerne vil give os fred og frimodighed i troen, giver det så mening at tale med os om Guds vrede?\nJa, det gør det. Det gør Paulus klart for os allerede i det første kapitel. Her åbenbarer han to ting vedrørende Guds vrede.\nFor det første, at Guds vrede er inde over alle mennesker på denne jord, som lever i modstrid med Guds vilje og bud (1,18-31). Guds vrede er ikke en tanke eller en teori. Det er heller ikke en trussel – noget man eventuelt risikerer at blive udsat for. Guds vrede er en konkret og reel virkelighed for alle syndere på jord, som ikke ejer frelsen i Jesus. De lever under Guds vrede, og dør de i deres nuværende tilstand, så går de mod en evighed under Guds straffende vrede.\nFor det andet åbenbarer Paulus, at alle mennesker på denne jord ved om Guds vrede. I deres sind og tanke har Gud nedlagt en viden om, at vi går mod en regnskabsdag, og at Gud på denne dag vil ramme dem med vrede og straf for deres synder: ”De ved, at Gud har bestemt, at lever man sådan, fortjener man at dø” (1,32; jf. 2,14-16). Guds vrede er med andre ord ikke en fremmed virkelighed for mennesker. Alle ved om den. Netop derfor er de så bange for døden!\nHvordan skulle nogen kunne give mennesker i denne tilstand en sand fred og frimodighed – uden at tale om Guds vrede? Guds vrede er vores livs altoverskyggende problem, og vi ved det.\nDerfor har vi ét eneste, afgørende behov: at nogen vil komme til os og i omsorg for os vil tale med os om Guds vrede og fortælle os, hvordan vi kan blive frelst fra den!\nDerfor taler Paulus om Guds vrede.\nDet samme gør Jesus. Ingen i Bibelen taler så meget og så stærkt om Guds vrede, fortabelsen og Helvede som Jesus. Han gør det af dyb og inderlig kærlighed til os, fordi han vil minde os om, hvad der er vores egentlige nød, og fordi han vil frelse os fra den!\nRomerbrevet kapitel 2-3\nI kapitel 2-3 i Romerbrevet uddyber Paulus, hvorfor Guds vrede er inde over os. Han tydeliggør, at vi alle uden forskel har forbrudt os mod Guds lov i tanke, ord og handling, og at vi i Guds øjne står som tyve, løgnere, gudsbespottere, ægteskabsbrydere og mordere (2,21f.; 3,10ff.).\nDet er virkeligheden. Sådan står du og jeg og alle mennesker over for Gud i os selv. For Gud ser ikke på det ydre; han ser til hjertet. Denne virkelighed vil Paulus afdække for os for at vise os, at der er ét ord, som er dækkende for vores situation, når vi står alene over for Gud som vores dommer: Vi er strafskyldige (3,19).\nKan man forestille sig et ord, der ligger længere væk fra vor tids almindelige opfattelse af, hvordan vi har det med Gud: strafskyldige?\nHvor ofte hører vi det forkyndt? Hvor mange, der kalder sig kristne, vil overhovedet anerkende, at det er vores situation? At vi er så onde og har handlet så ondt, at vi har fortjent dette ene: at blive straffet af Gud med evig dom og evig pine i Helvede?\nFor Paulus er det afgørende, at vi erkender det.\nFor Jesus er det også afgørende. Når han taler til sin samtids fromme, er han utroligt barsk i sin afsløring af synden. Jesus gør præcis det samme som Paulus. I sin store domstale over de fromme jøder viser han, hvordan de i Guds øjne har brudt alle lovens bud og står som tyve, gudsbespottere, voldsmænd, mordere, lovløse, hyklere og forførere (Matt 23,13-36). Gud ser bag facaden og ser, at de er fulde af råddenskab, fordærv, hykleri, ondskab og lovløshed. Derfor er de under Guds vrede og dom. Det vil Jesus vise dem, og han vil vise dem det, for at gøre det klart for dem, hvad de har i vente, når de skal møde Gud som dommer: ”Hvordan skal I kunne undgå at blive dømt til Helvede?” (23,33)\nStrafskyldige! Skyldige til Helvede!\nBåde Paulus og Jesus vil føre os derhen, hvor vi ser, at vi har fortjent og ikke har nogen som helst mulighed for selv at redde os fra Guds straf i Helvede.\nHvorfor vil de have os derhen? Det vil de af én bestemt grund: fordi det kun er her, vi kan forstå og modtage evangeliet!\nHvad er evangeliet? Evangeliet er det fuldstændigt ubegribeligt befriende budskab om, at al vor synd blev tilregnet en anden, Jesus, og at han én gang for alle på korset mødte Gud med synden og modtog den fulde og evige straf for den – i vort sted:\n”På sit legeme bar han selv vor synder op på korset” (1 Pet 2,21).\n”Som retfærdig led han for uretfærdiges skyld for at føre jer til Gud” (1 Pet 3,18)\n”Han blev gennemboret for vore overtrædelser og knust for vore synder. Han blev straffet, for at vi kunne få fred” (Es 53,5).\n”Herren lod al vor skyld ramme ham” (Es 53,6).\n”Han bar de manges synd og trådte i stedet for syndere” (Es 53,12).\n”Mens vi endnu var svage, døde Kristus for ugudelige” (Rom 5,6).\n”Gud viser sin kærlighed til os, ved at Kristus døde for os, mens vi endnu var syndere” (Rom 5,8)\n”Mens vi endnu var Hans fjender, blev vi forligt med Gud, ved at hans søn døde” (Rom 5,10).\n”Han er et sonoffer for vores synder, og ikke blot for vore synder, men for hele verdens synder” (1 Joh 2,2).\n”Deri består kærligheden, ikke i at vi har elsket Gud, men i at han har elsket os og sendt sin søn som et sonoffer for vore synder ” (1 Joh 4,10).\nDette er evangeliet: at én er døde for alle, og at alle ved denne ene, Jesus Kristus, er blevet forsonet med Gud. Han blev ramt af Guds vrede i vort sted, for at vi for hans skyld skulle møde Guds nåde. Han blev forladt af Gud, for at vi skulle modtages af Gud. Han blev stødt ud i fortabelsens mørke, for at døren skulle åbnes for os til Himlen. Han blev dømt, for at vi skulle gå fri. Vor synd blev hans, og hans retfærdighed blev vor.\nLige så sandt det er, at Gud på korset så Jesus som en synder og behandlede ham derefter, lige så sandt er det, at Gud nu for Jesu skyld vil se os som retfærdige og behandle os derefter: ”Ham, der ikke kendte til synd, har han gjort til synd for os, for at vi kunne blive Guds retfærdighed i ham” (2 Kor 5,21).\nHvem glæder sig over dette evangelium? For hvem er dette et ”godt budskab”?\nDet er det kun for dem, som har set, at vi i os selv og på grund af vores afgrundsdybe dybe og forfærdelige synd virkelig er strafskyldige, skyldige til Helvede.\nKun for dem bliver ordet om korset et vidunderligt evangelium, som de af hjertet takker og priser Jesus for:\net højfjeld af skyld og af skam.\nDu bar det på dine skuldre,\nTak at du bar mine synder,\nbetalte den skyhøje gæld\nmed blod fra dit elskende hjerte\nSå vil ved korset jeg blive.\nmed Jesus og være ham lig!\nNår Paulus og Jesus lægger røst til lovens afsløring af synden og af Guds vrede og dom over synderen, så gør de det for at bane vej for evangeliets ord til tro og liv. Hvem vil gå i deres spor i dag? Hvem vil prædike, så synden afsløres i sin rystende alvor, og så mennesker stilles ansigt til ansigt med den levende Guds vrede og dom?\nDet er vores byrde som forkyndere at prædike netop dette budskab. Modstanden mod budskabet er stor, og den når helt ind i den kristne menighed. Men skal mennesker frelses, så må dette budskab prædikes.\nGud give os forkyndere, som vil løfte byrden og prædike budskabet i vor tid og generation!\nGå videre med artikel 4: Vækkelsesforkyndelsens frugt og modstand\n1 Citeret fra Mikkelsen, Peder 1995, Jesus alene, ELM-Forlag, Rønne, 14-15.\n2 Mikkelsen 1995, 2\nRelaterede emner: Bibelen, farisæisme, forkyndelse, Guds lov, Helvede, Hverdagskristendom, liv og lære, Menighedsliv, omvendelse, Samtid, evighed og åndskamp, samvittighed, synd, Synd og tilgivelse, tro, vækkelse